**RECE SEARĂ DE TOAMNĂ**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rece seară de toamnă

Bice de foc se aruncă

Şi ceru se împarte-n culori

Afară-i potop. O luncă

Tu ai în suflet cu flori,

Tu ai în suflet cu flori!

La tine trosnesc două lemne

În soba cu flăcări şi jar,

Un dor îmi face la semne

Să vin degrabă şi iar,

Să vin degrabă şi iar.

Tăcerea ajunge în tindă.

Un câine scânceşte plouat.

La tine în suflet de grindă

Paltonul pun agăţat,

Paltonul pun agăţat!

Aprinde lampa învechită

Cu coşul crăpat şi stingher,

Şi pune-mi, iubito, pe plită

O ţuică la fiert cu piper,

O ţuică la fiert cu piper!

Şi ia la întâmplare o carte

Citeşte-mi cu glasul vioi,

Când soba căldura împarte

Pe tristele şi albele foi,

Pe tristele şi albele foi!

Citeşte o frază, o snoavă

Cu aprinse cuvinte, de soi,

Din cartea tăcută, bolnavă,

Scrisă în vremuri... de noi,

Scrisă în vremuri... de noi!

Mâna pe carte să-ţi meargă,

Şi capul pe umărul meu

Ţi-l lasă, iubito, să şteargă

Furtuna sufletului tău,

Furtuna sufletului tău!

24.10.2011